**Kesällä Tartossa - Euroopan kulttuuripääkaupunki 2024**

Ahkerana Työväenopiston opiskelijana minulla oli mahdollisuus hakea viime keväänä Castren säätiön apurahaa. Kohde oli viron kielen opiskelu kesäkuussa Tartossa.

Kesän matka oli Tuglas -seuran Viron kielen ja kulttuurin kurssi kesäkuun lopussa. Tuglas -seuran matkat ovat hyvin järjestettyjä ja on helppo lähteä yksistäänkin matkalle. Meitä oli reipas 48 henkilön porukka ja 4 ryhmää kielitaidon mukaan jaettuna. Minä pyysin päästä alkeisryhmään, vaikka olen opiskellut viroa jonkin verran mutta siitä on pitkä aika ja lähes kaikki unohtunut. Viikon kestävällä kurssilla oli aina aamupäivisin 4 tuntia viron kielen opintoja ja iltapäivällä alkoi kulttuuriohjelmat. Hotellista koululle oli 1,5 km matka, joten siinä tuli heti aamusta reipasta liikuntaakin joka päivälle. Minun ryhmäni oli ihanaa porukkaa ja meille viron kielen opinnot olivat hauskaa. Opettajat olivat mukavia ja opetus oli minulle sopivaa. Minulle alkoi palautua entiset opinnot kummasti mieleen ja tuli uusi innostus aloittaa viron kielen kertaaminen.

Ohjelmassa oli tutustumista Tarton yliopistoon ja kirjastoon sekä opiskelijoiden osakuntaperinteeseen. Yliopiston opiskelija kertoi meille perinteisestä ja hyvin akateemisesta osakuntatoiminnasta, joka käynnistyi uudelleen, kun Viro itsenäistyi uudelleen 32 vuotta sitten. Samassa tilaisuudessa jaettiin juhlallisesti kurssin todistukset.

Aiemmin viikon aikana oli kesäteatteri Kuninkaan käsky (Kuninga Käsk) Toompean mäellä kirkon raunioissa. Toisena iltana oli Tartto -päivän konsertti raatihuoneen torilla. Oli hienoja puheita ja korkeatasoista musiikkia. Lopuksi laulettiin yhdessä Tartto laulu. Hyvin isänmaallista. Molempina iltoina sää suosi. Ilma oli koko viikon ajan +30 C. Tartto päivää juhlitaan joka vuosi, mutta ehkä nyt oli entistä enemmän ohjelmaa, koska Tartto oli vuoden 2024 Euroopan kulttuuripääkaupunki.

Yhden iltapäivän ohjelmassa oli käynti Järisten viinitilalla, jonne mentiin bussilla. Tutustuimme tilan toimintaan. Etelä-Virossa tietyt viinilajit viihtyvät ulkona ja pelloilla oli pitkät rivit viiniköynnöksiä. Aremmat viiniköynnökset ovat kasvihuoneissa. Saimme maistaa eri viinejä samalla kun nuori emäntä kertoi viron kielellä viineistä ja tilan toiminnasta. Heidän valmistamansa mustaherukkalikööri (mustsöstraliköör) on palkittu Viron parhaimpana liköörinä. Sitä piti ostaa tietenkin pari pulloa.

Minä innostuin uudelleen kymmenen vuoden tauon jälkeen viron opiskelusta. Aloitin tänä syksynä Kartuta ja aktivoi viroa -kurssilla Helsinginkadun Opistotalossa. En ollut varma onko kurssi minulle liian vaikea koska kielioppi on päässyt pahasti unohtumaan. Toistaiseksi olen pärjännyt jollain tavalla. Pitäisi vaan kerrata ja kerrata niin asiat muistuisivat mieleen. Kurssi on keskipäivällä, joten ennen kurssia on mukava käydä syömässä keittolounas Opistotalon kahvilassa. Ihana paikka ja hienot tarjoilut. Olen tutustunut myös samassa kerroksessa olevaan kirjastoon, joka on hyvin monipuolinen paikka.

Kielten opiskelu on parasta aivojumppaa eläkeläiselle. Viron lisäksi ohjelmaani kuuluu englannin keskustelu Silkkikutomon toimipisteessä ja samassa talossa alkoi kahdeksas vuosi kangaspuiden ääressä. Kudontaryhmässä on 12 henkilöä ja meitä on viisi henkilöä, jotka aloitimme samaan aikaan kahdeksan vuotta sitten. Kudonnan alkeisryhmät ovat hyvin suosittuja ja on ymmärrettävää, että pitää laittaa uusia alkeiskursseja ja yhdistää aiempia kursseja. Meidän kurssimme siirtyi toiselle päivälle, josta saimme tiedon jo keväällä. Enää ei voi Ilmoittautua keväällä vaan on samalla viivalla elokuussa kaikkien muiden kanssa. Ilmoittautumispäivä oli hektinen kun järjestelmä kaatui ja puhelimessa oli kymmenien ihmisten jonot. Olisiko nykyajan systeemeillä mahdollisuus porrastaa aikoja, ettei kaikki aineet olisi samaan kellonaikaan.

Sinikka Magnusson

tyytyväinen opiskelija

puhelin 040-5144774

[sinikka.magnusson@pp.inet.fi](mailto:sinikka.magnusson@pp.inet.fi)